Aleksandar Vučković, jedan od mladih koji već danima protestuju na ulicama Niša, kaže da mu je, kao i njegovim vršnjacima, preko glave sve što godinama preživljava u Srbiji. To ga je, dodaje, i nateralo da bez razmišljanja krene u “Protest protiv diktature”. Novinarka Jovana Adamović ističe da je bitno da se čuje glas mladih, a ne da se utvrđuje ko “stoji iza” ili “finansira” proteste.

Iako, objašnjava učesnik protesta, u početku nisu znali šta ih je snašlo, pa su bez plana šetali ulicama, sada se već kristališu zahtevi omladine. Vučković dodaje i da ih ni jedna organizacija niti politička partija nije nagnala na to da izađu na ulice, već da su studenti svesni medijske manipulacije koja je, dodaje, doprinela Vučićevoj pobedi na izborima.

Tvrdim da me niko ne plaća, jednostavno sam sam izašao na ulicu, podržao svoje prijatelje. Svedoci smo da živimo u državi u kojoj nijedna institucija ne funkcioniše, u kojoj jedan Vučićević diktira tempo, predstavlja sebe nekim novinarom, a u suštini ljudi su gladni i samo traže ono što im pripada – državu. Naravno da se boje ljudi, zato niko konkretno neće da stane ispred protesta, boje se medijskih manipulacija, jer smo svesni da im to dobro ide – kazao je.

On dodaje da je, osim zahteva koje su izneli studenti na nivou Srbije, vrlo važno da se protest omasovi.

Jedini plan je da se ljudi koji sa terasa gledaju proteste i pozdravljaju nas tako što pale i gase svetla, izvuku iz kuće. Imamo i parolu “Izađite napolje” koja po mom mišljenju treba da se najviše forsira. Ipak se mi borimo za bolju budućnost svih nas, na način na koji su nam dozvolili i jedino omogućili, a to su ulice – dodaje Vučković.

Novinarka Južnih vesti koja je izveštavala sa “studentskih protesta” tokom nedelje, kaže da su šetnje bile mirne i civilizovane, i da mlade Nišlije nisu huligani ni pijanice, kako su demonstranti inače predstavljeni u pojedinim medijima.

Mislim da nije važno da se nađe organizator protesta, nego da se čuje šta ti ljudi žele i zašto su na ulicama – kazala je Adamovićeva.

Ceo intervju sa svršenim studentom Aleksandrom Vučkovićem i novinarkom Jovanom Adamović pogledajte u emisiji “15 + 15 minuta”.